《原上新居十三首》
唐代·王建

新占原头地，本无山可归。荒藤生叶晚，老杏著花稀。

厨舍近泥灶，家人初饱薇。弟兄今四散，何日更相依。

一家榆柳新，四面远无邻。人少愁闻病，庄孤幸得贫。

耕牛长愿饱，樵仆每怜勤。终日忧衣食，何由脱此身。

长安无旧识，百里是天涯。寂寞思逢客，荒凉喜见花。

访僧求贱药，将马中豪家。乍得新蔬菜，朝盘忽觉奢。

鸡鸣村舍遥，花发亦萧条。野竹初生笋，溪田未得苗。

家贫僮仆瘦，春冷菜蔬焦。甘分长如此，无名在圣朝。

春来梨枣尽，啼哭小儿饥。邻富鸡常去，庄贫客渐稀。

借牛耕地晚，卖树纳钱迟。墙下当官路，依山补竹篱。

自扫一间房，唯铺独卧床。野羹溪菜滑，山纸水苔香。

陈药初和白，新经未入黄。近来心力少，休读养生方。

拟作读经人，空房置净巾。锁茶藤箧密，曝药竹床新。

老病应随业，因缘不离身。焚香向居士，无计出诸尘。

移家近住村，贫苦自安存。细问梨果植，远求花药根。

倩人开废井，趁犊入新园。长爱当山立，黄昏不闭门。

和暖绕林行，新贫足喜声。扫渠忧竹旱，浇地引兰生。

山客凭栽树，家僮使入城。门前粉壁上，书著县官名。

住处钟鼓外，免争当路桥。身闲时却困，儿病可来娇。

鸡睡日阳暖，蜂狂花艳烧。长安足门户，叠叠看登朝。

近来年纪到，世事总无心。古碣凭人拓，闲诗任客吟。

送经还野苑，移石入幽林。谷口春风恶，梨花盖地深。

懒更学诸馀，林中扫地居。腻衣穿不洗，白发短慵梳。

苦相常多泪，劳生自悟虚。闲行人事绝，亲故亦无书。

住处去山近，傍园麋鹿行。野桑穿井长，荒竹过墙生。

新识邻里面，未谙村社情。石田无力及，贱赁与人耕。

作者简介：王建（768年—835年），字仲初，颍川（今河南许昌）人，唐朝诗人。出身寒微，一生潦倒。曾一度从军，约46岁始入仕，曾任昭应县丞、太常寺丞等职。后出为陕州司马，世称王司马。与张籍友善，乐府与张齐名，世称张王乐府。